**Referat fra styremøte i FF-OsloMet 28. august 2018**

Til stede. Eldbjørg Marie Scön, Anne-Catrine Wolden, Bennedichte C.R. Olsen, Bjørn Ervik, Mira Aaboen Sletten og Arve Angen (referent).

Referat fra forrige styremøte og innkalling ble godkjent.

**1.Idf-saker v. Arve**

Forhandlingssaker:

68/2018 – Grunnopplæring HMS

AMU har kommet med et forslag til innhold og struktur for samlingsdager for hhv verneombud og AMU/LAMU som idf skal ta stilling til. AMU ønsker også å utsette evalueringen av «grunnopplæring HMS» til våren 2020.

Styret mener hms-opplæringen bør utvides i forhold til opplegget som foreslås. Det er også for lite om opplæring av ledere der.

Styret ønsker at evalueringen utsettes til 2019 i stedet.

Drøftingssaker:

69/2018 – Rekruttering av prorektor for utdanning og prorektor for FoU ved OsloMet

Åremålsperioden for prorektorene løper ut sommeren 2019. Stillingene må derfor lyses ut for neste åremålsperiode. Det foreligger derfor forslag til stillingsbeskrivelser som skal godkjennes.

Styret hadde ingen merknader til saken.

70/2018 – Godkjenning av nye masterfag i grunnskolelærerutdanningene

De nye masterfagene som skal godkjennes er i de 5-årige grunnskolelærerutdanningene for trinn 1-7 og trinn 5-10 ved Fak. LUI: Matematikk, kunst og håndverk, musikk, naturfag og samfunnsfag.

Styret hadde ingen merknader til saken.

71/2018 – Delegering av myndighet til å opprette professorstillinger

Forslaget til vedtak er at universitetsstyret delegerer myndighet til å opprette professor-, dosent- og forsker 1183-stillinger til rektor.

Styret mener dette egentlig er en forhandlingssak, ifølge Hovedavtalen. Styret ønsker å vite hvordan dette skal foregå rent praktisk.

72/2018 – Forhandlingsfullmakt for lokale lønnsforhandlinger 2018

Forslag til vedtak er at universitetsstyret gir rektor fullmakt til å forhandle med TMOene, og at han gis fullmakt til å avtale felles føringer med TMOene. Universitetsstyret har også skrevet hvem de ønsker å prioritere i forhandlingene.

Styret ønsker at OsloMet skyter inn egne midler i potten. Et forslag kan være 2 millioner kroner. Dette for å unngå at ansatte får en reallønnsnedgang.

Styret mener universitetsstyrets prioriteringer virker topptungt, og at bredden forsvinner.

73/2018 – Møteplan IDF 2019

Styret hadde ingen merknader til saken.

Orienteringssaker

74/2018 – Utviklingsavtale for OsloMet – forslag til måleparametere

Saken gjelder en utviklingsavtale OsloMet har gjort med Kunnskapsdepartementet, og det er utarbeidet forslag til måleparametere for OsloMet. Formålet med disse parameterne er at de skal sikre at det blir mulig å vurdere graden av måloppnåelse.

Styret ønsker å vite hvorfor man landet på akkurat disse parameterne, om de er utredet, om de er hensiktsmessige osv.

75/2018 – Rektors orienteringer

Orienteringene gjelder blant annet profileringskampanjen, festivalen Psst!, kick-off for ansatte, skilt, adgangskort, systemoppdateringer, visuell profil, studiestart 2018, økt mediesynlighet, Arendalsuka, status for Horisont2020.

Styret har merket seg de mange reaksjonene på skiltingen, og særlig på at det engelske navnet kommer først. Styret hadde ellers ingen merknader til saken.

76/2018 – Kartlegging av egenbetaling ved OsloMet

Fakultetenes praksis for egenbetaling av studieturer eller utstyr knyttet til studiet i vårsemesteret er blitt kartlagt.

Styret mener at gratisprinsippet for høyere utdanning må følges.

77/2018 – Styrets møteplan 2019

Styret hadde ingen merknader til saken.

78/2018 – Tilbakemelding fra etatsstyringsmøtet 2018

OsloMet har fått tilbakemelding fra Kunnskapsdepartementet på parametere som «profil og utviklingsstrategi», og «resultater og måloppnåelse».

Styret mener OsloMet må bli flinkere til å bruke funnene fra Studiebarometeret i arbeidet fremover. Interessen for disse funnene er laber i enkelte enheter. I tilbakemeldingen vises til OsloMets ledelsessystem for sikkerhet. Hva slags system er dette?

79/2018 – Orientering om bruk av robotteknologi i utvalgte økonomiprosesser

Styret hadde ingen merknader til saken.

80/2018 – 2.5.1-forhandlinger 2018 – Tidsplan

Tidsplanen for høstens 2.5.1-forhandlinger er vedlagt. Merk fristene.

81/2018 – Administrasjonen orienterer

Hovedavtale-seminaret som skulle avholdes 29. september flyttes til tidlig 2019.

Det vil ikke bli en orientering om Administrasjon for fremtiden på møtet, siden det var et eget møte om dette 23. august.

Det meldes om at det ikke er noe nytt om Campus Lillestrøm, men det vil komme en orienteringssak om dette til mellommøtet 20. september. Her må vi spørre på idf-møtet om det virkelig er slik at det ikke er noe nytt, siden det skal ha kommet ny informasjon på lokalt idf ved Fak. LUI.

82/2018 – TMO orienterer

FF har ingen saker til orientering.

83/2018 – Eventuelt

Vi har meldt inn som sak «mangel på demokratiske prosesser ved OsloMet».

**2.Velkomstdag for nytilsatte 6. september v. Eldbjørg**

Vi skal ha stand på nyansattes dag. Arve og Bjørn stiller.

**3.Medlemsrekruttering v. Eldbjørg**

Styremedlemmene kan kontakte HR for liste over nyansatte.

**4.Plan lønnsforhandlinger**

Eldbjørg har sendt ut plan for lønnsforhandlingene i høst. Hold av datoene.

**5.Ou-seminar 11. september v. Eldbjørg**

Temaene for styreseminaret på Vaaghals er lokale forhandlinger og forhandlingsteknikk. Fra Forskerforbundet sentralt kommer Lene Ståhl.

Styremedlemmer som ikke har meldt seg på oppfordres til å gjøre dette snart. Opplys samtidig om dere blir med på middagen etter seminaret.

**6.Egne kriterier i FF i lønnsforhandlingene?**

Vi ønsker i tillegg til de omforente kriteriene å ha med kriterier om lønnsmessige forskjeller og om lønnsutvikling over tid. Mira sender en formulering om dette til Arve.

**7.Ou-seminar Dublin**

Vi har 20 plasser, og pr nå er det 17 påmeldte. Det er få med fra Fak. SAM og SVA. Bennedichte og Mira sjekker med styremedlemmer i klubbene sine om noen kan være med.

**8.Orienteringssaker**

Forskerforbundet sentralt skal ha representantskapsmøte 16.-17. oktober på Gardermoen. FF-OsloMet har fått tildelt seks plasser. Ismail, Anne-Catrine, Eldbjørg og Erik stiller. Det er viktig at vi fyller kvoten vår. Styrerepresentanter oppfordres til å stille.

**9.Eventuelt**

Bjørn hadde oppe sak fra ansettelsesrådet i fellesadministrasjonen.

Har antallet midlertidige stillinger økt som følge av Adm. for fremtiden? Vi må følge opp dette.